Ameerika Ühendriikides Utah' osariigis püstitati omalaadne maailmarekord, kui Denise Mueller-Korenek saavutas tasasel maal jalgrattal kiiruse 183,9 miili tunnis ehk 296 kilomeetrit tunnis.

45-aastane ameeriklanna purustas sellega hollandlase Fred Romplebergi kauaaegse tipptulemuse, kes 1995. aastal oli saavutanud tulemuse 167 miili tunnis (268,8 km/h), vahendab CNN.

Nooruses jalgrattaspordiga tegelenud, kuid seejärel pereärile pühendunud ja kolm korda emaks saanud Mueller-Korenek jõudis seega kaks korda suurema kiiruseni kui suudab arendada gepard.

Sääraste rekordite tegemiseks kasutatakse kiirendusautosid ning rattur oli seotud trossidega selle külge, aga ainult hetkeni, mil kiirus oli peaaegu 150 km/h. Seejärel lasti trossidest lahti ja Mueller-Korenek pidi tuulevarjus üksnes pedaalidega hakkama saama.

Tavaliste ratturite riietuse asemel kandis ta mõistagi pigem mootorratturitele omaseid rõivaid ja kaitsevahendeid. Risk oli reaalne, sest liiga aeglaseks jäädes oleks ta tuule kätte sattudes võinud kergesti ülisuurelt kiiruselt kukkuda.